
1. Introducere

 

Nici un fenomen politic nu se lasă sesizat în manieră spontană. Cunoaşterea fenomenului politic necesită “îndepărtarea” de iluzia unei cunoaşteri imediate şi de falsele evidenţe, prin distanţarea de opiniile comune; cum spunea Gaston Bachelard, “faptul ştiinţific trebuie cucerit”. Simţul comun tinde să prezinte faptele politice drept fenomene naturale, scăpând astfel oricărei interogaţii asupra genezei şi construcţiei lor.

Cercetătorul politicului este, totodată, o persoană cu valorile şi idealurile sale, un membru al comunităţii naţionale a cărei cultură o împărtăşeşte. Este dificil în aceste condiţii de realizat o analiză a politicului obiectivă, în întregime neutră. Ştiinţa politică nu este la adăpostul unor astfel de prejudecăţi metodologice care pot avea ca efect privilegierea punctului de vedere subiectiv al cercetătorului.

Împrumutul major al ştiinţei politice de la sociologie priveşte, înainte de toate, exigenţele intelectuale care trebuie să comande demersul cognitiv. Potrivit marelui sociolog francez Emile Durkheim (“Les Rčgles de la méthode sociologique”, 1895), faptele sociale “în sine” trebuie considerate “drept lucruri”. Trebuie deci îndepărtat orice sentiment de “familiaritate” cu privire la ele aplicându-le, dimpotrivă, metoda care conduce la cunoaşterea fenomenelor naturii, neconfundând realitatea fenomenelor cu reprezentările pe care ni le facem.

Un alt aport al sociologiei constă în a sesiza fenomenele politice în cadrul situaţiilor social structurate. Un fapt politic nu se situează niciodată într-un plan izolat. El este produsul unei serii de interacţiuni, de schimburi cu mediul din care face parte şi rezultă dintr-un joc complex de constrângeri şi de intenţii. “Nimeni nu controlează în întregime apariţia unui fenomen politic, care răspunde mai curând unei înlănţuiri continue de cauze şi de efecte care îşi răspund unele altora”1.

Obiectul politic poate fi analizat din mai multe puncte de vedere: filosofic, antropologic, juridic sau istoric.

În demersul său cognitiv, sociologia politică – ramură a sociologiei cu istorie relativ recentă, datând din deceniul al treilea al secolului al XX-lea – utilizează metodele şi tehnicile de investigare ale sociologiei, precum şi unele procedee împrumutate de la alte ştiinţe, cum ar fi, de exemplu, metoda scalării de la psihologie (pentru cercetarea comportamentului politic) sau, de la matematică, unele metode de analiză a rezultatelor cercetărilor concrete (de teren), cum ar fi analiza factorială şi analiza de regresie.

 

2. Metode sociale şi tehnici de analiză în investigarea fenomenelor politice

 

Pentru o mai bună înţelegere a problematicii metodelor şi tehnicilor de analiză în studierea fenomenelor politice se impune operarea delimitărilor conceptuale necesare între metodă, tehnici şi metodologie.

 

2.1. Metodă, tehnici, metodologie. Delimitări conceptuale

 

Metoda ştiinţifică reprezintă modul în care, printr-o abordare sistematică a obiectului cercetat, se ajunge la cunoştinţe testate şi transmisibile, la predicţii care reprezintă adevărurile despre fenomenele şi procesele studiate. Cercetările specializate au omologat şase trepte sau operaţii considerate esenţiale ale metodei ştiinţifice:

a. identificarea clară a problemelor ce trebuie cercetate;

b. formularea unei ipoteze ce exprimă o relaţie între variabile;

c. stabilirea raţionamentului deductiv propriu determinării premiselor şi condiţiilor în care ipoteza poate fi adevărată sau falsă;

d. culegerea de date pentru testarea empirică a ipotezei;

e. analiza cantitativă şi calitativă a datelor;

f. accentuarea, respingerea sau reformularea ipotezei – predicţia.

Toate etapele metodei ştiinţifice sunt importante în investigaţia fenomenelor politice, dar una joacă un rol crucial – etapa a patra: culegerea datelor, cercetarea nemijlocită, investigarea realităţii concrete aşa cum este.

Tehnicile de cercetare reprezintă arsenalul de instrumente şi procedee care permite aplicarea metodei sau a metodelor ce urmează a fi folosite în cercetare. Tehnicile sunt instrumentele de investigaţie: chestionare, interviuri, studiul documentelor, procedee statistice, tehnici de măsurare cantitativă, etc. Acest arsenal de tehnici, acest “instrumentar” nu este un “adjuvant”, un element colateral de metodologie, ci are o deosebită importanţă pentru că el condiţionează în mare măsură acurateţea şi relevanţa cercetării, fiind unanim admisă ideea că în cercetările sociologice de orice natură, inclusiv cele de sociologie politică, “rigurozitatea cunoaşterii realizate depinde şi de calitatea instrumentelor de lucru utilizate”, “de fidelitatea şi validitatea instrumentelor de culegere a datelor concrete şi de măsurare”2.

Metodologia reprezintă un ansamblu de metode şi tehnici, dar nu juxtapuse şi amalgamate, ci integrate într-o viziune, într-un cadru teoretico-conceptual. În cazul sociologiei politice, acest cadru reprezintă concepţia ei teoretică proprie asupra politicului, principiile şi categoriile specifice prin care îl defineşte. “Sociologia politică îşi afirmă tot mai pregnant caracterul şi statutul ei de ştiinţă în măsura în care impune dezvoltarea unui demers ştiinţific complex, îmbinând într-un tot unitar teoria şi metodologia, cuprinzând într-o unitate organică metodele şi tehnicile de cercetare şi generalizarea teoretică. Metodologia are deci un loc central în asigurarea nivelului calitativ-ştiinţific al investigaţiei sociologice a realităţii politice”3.

Din ansamblul metodologic, în investigarea fenomenelor politice sunt folosite, cu predilecţie, două categorii: metodologii clasice şi metodologii moderne, cu o mare forţă euristică.

 

2.2. Metodologii clasice

2.2.1. Observaţia

Dintre metodele clasice, observaţia este o formă de culegere a informaţiilor generală şi neutră, prin care se notează, se înregistrează – obiectiv, reducând drastic convingerile şi opţiunile politice ale cercetătorului – tot ceea ce se petrece în realitatea politică sau în desfăşurarea procesului ori evenimentului politic studiat. Există mai multe forme ale metodei observaţiei, dintre care trei sunt frecvent utilizate în cercetările de sociologie politică.

Observaţia directă constă în observarea nemijlocită a faptelor analizate şi înregistrarea lor cât se poate de obiectivă şi riguroasă, cu atenţie deosebită asupra aspectelor celor mai importante şi semnificative, eliminându-se cât mai mult posibil aspectele minore, colaterale, tot ceea ce reprezintă balast care influenţează negativ acuitatea observaţiei.

Observaţia indirectă este metoda prin care constatările se fac pe baza unor observaţii anterioare. Ea introduce o anumită doză de aproximaţie şi inexactităţi, pentru că, trecând un timp, este posibil să fi intervenit modificări sau schimbări, astfel încât ea trebuie neapărat verificată şi completată cu datele observaţiei directe sau culese prin alte procedee; de aceea, este mai puţin folosită în practica investigaţiilor empirice.

Observaţia participativă este una dintre cele mai interesante şi eficiente forme ale metodei observaţiei. Ea constă în relevarea faptelor semnificative pentru fenomenul cercetat, prin implicarea nemijlocită a investigatorului în procesul concret avut în vedere. De exemplu, pentru a observa cum se desfăşoară activitatea de propagandă electorală a unui partid politic, cercetătorul se angajează în echipa desemnată de acel partid pentru a face această propagandă. Astfel, el are posibilitatea să constate din interior, prin experienţă proprie, calitatea respectivei munci de propagandă, calitatea celor care o prestează, calitatea procedeelor folosite, ca şi ecourile în masa electoratului sau a unui segment al ei. Observaţia participativă presupune multă ingeniozitate şi inventivitate, supleţe, capacitate de adaptare – ceea ce face să fie aplicată cu bune şi interesante rezultate în cercetarea multor aspecte din sfera politicului.

Pentru obţinerea unor rezultate cât mai exacte, este necesar să se folosească formele observaţiei în funcţie de specificitatea obiectului analizat şi să se tindă spre folosirea lor complexă.

 

2.2.2. Experimentul

 

Experimentul este o metodă care constă în crearea, în mod artificial, a unei situaţii care să-i permită investigatorului să controleze efectul unui număr determinat de variabile, în scopul de a verifica un corp de ipoteze. Întrucât este dificil să fie întrunite acele condiţii ideale pentru o experimentare controlată (simulare de laborator), această metodă este mai puţin utilizată în cercetarea fenomenelor politice. Aceasta se aplică îndeosebi în studierea proceselor de influenţă politică, cum ar fi, de exemplu, influenţa liderului politic, influenţa mesajelor politice, etc.

 

2.2.3. Ancheta

Ancheta este o metodă de cercetare care constă în intervievarea indivizilor în legătură cu problema, aspectul, procesul sau fenomenul luat în cercetare. Ea se realizează cu ajutorul unor instrumente de culegere a opiniilor: chestionar, interviu, eşantionare, anchetă de teren, etc. şi se aplică mai ales următoarelor “obiecte” de cercetare: sondarea opiniilor, comportamentul de masă (cum este, de exemplu cel electoral), procese de socializare politică.

După ce s-a stabilit care sunt obiectivele clare ale anchetei, se trece la:

- alegerea instrumentului de cercetare, respectiv, la stabilirea tipului sau tipurilor de chestionare şi de interviu;

- stabilirea frecvenţei de folosire (se aplică o singură dată sau se realizează o anchetă panel – o sondare de opinii repetată, cu aceleaşi instrumente şi cu aceiaşi subiecţi, la mai multe intervale de timp);

- elaborarea respectivelor chestionare şi interviuri;

- stabilirea eşantionării, conform tehnicilor utilizate în investigarea sociologică contemporană;

- aplicarea efectivă a chestionarului şi interviului în eşantionul de subiecţi stabilit;

- analiza rezultatelor (şi aici se pot utiliza mai multe tehnici, inclusiv procedee matematice) şi formularea concluziilor rezultate din această analiză.

2.2.4. Metode non-reactive

Metodele non-reactive regrupează un număr de metode de investigare foarte diverse, care nu se aplică în cercetarea fenomenului sau procesului ca atare, ci în cercetarea anumitor consecinţe ale acestuia, materializate sau reflectate în texte, documente, situaţii statistice, produse culturale.

“În investigarea fenomenelor politice, metodele non-reactive au o largă aplicabilitate – pentru că ele permit studiul datelor obiective pe bază de documente –, dar sunt predilect folosite în analiza ideilor, ideologiilor şi doctrinelor politice, în studiul instituţiilor politice şi al procedurilor care reglează viaţa politică”4.

În cadrul metodelor non-reactive se aplică procedee multiple, precum: inventariere sau înregistrare prin cartografiere, înregistrări prin intermediul fotografiilor, filmelor, benzii de magnetofon; colecţionarea de texte, hotărâri, decrete, documente, etc.; cercetarea documentelor personale – biografii, jurnale personale, scrisori; analiza atentă a “produselor culturale” – cărţi de analiză ştiinţifică, eseuri, lucrări omagiale, etc.; cercetarea documentelor oficiale – statistici, rapoarte, instrucţiuni, etc.; documente de arhivă. Toate acestea permit descrierea şi fixarea exactă a faptelor, cunoaşterea unor fenomene politice în dinamica desfăşurării lor.

 

2.2.5. Metoda monografică

Metoda monografică reprezintă o descriere exhaustivă a fenomenului sau procesului studiat – folosind combinat o paletă foarte largă de procedee şi tehnici de culegere a datelor concrete –, pentru a-l surprinde, dacă nu în totalitate, cel puţin în cele mai multe din manifestările lui definitorii. Metoda monografică descrie, zugrăveşte obiectul cercetării, nu-l explică. Aceasta oferă însă multe elemente concrete, semnificative, care constituie o solidă şi substanţială bază pentru a ajunge ulterior la o veritabilă explicaţie ştiinţifică, la descifrarea naturii, esenţei şi a tendinţelor lui de evoluţie. Cu cât sunt mai multe monografii ale obiectului cercetat, cu atât materialul faptic pentru predicţie este mai solid, iar cercetarea are mai mari şanse de a-l surprinde, atât în esenţă, cât şi în diversitatea de manifestări concrete.

Metoda monografică a fost elaborată şi aplicată de Şcoala monografică de la Bucureşti, sub conducerea marelui sociolog Dimitrie Gusti. În ansamblul ei, metoda monografică întemeiată şi practicată de şcoala gustiană este ştiinţifică şi actuală, ea urmând să fie perfecţionată pe baza progreselor existente în prezent.

Trebuie însă precizat că, oricât ar fi de bine pusă la punct investigarea concretă, mai ales în sfera politicului, nu poate fi redusă la monografie. Ea este numai una dintre metodele care pot fi utilizate, necesitând combinarea cu alte metode şi procedee de investigare concretă şi de analiză ştiinţifică.

2.2.6. Metoda scalării

Metoda scalării se foloseşte pentru a clarifica, ordona şi măsura atitudinile politice ce pot fi gradate în funcţie de o însuşire sau caracteristică relevantă. Există mai multe tehnici de scalare: scara Guttman, numită şi cumulativă, scara nominală, ordinală, de raport. Pentru cercetarea din domeniul fenomenelor politice, problema esenţială care se pune în legătură cu această metodă este construirea şi aplicarea unor scări adecvate fenomenului politic cercetat. Astăzi, tehnicile de scalare sunt larg aplicate în studiul valorilor politice, atitudinilor şi opiniilor politice, al satisfacţiei, insatisfacţiei şi indiferentismului politic, precum şi al socializării politice şi prestigiului politic, etc. Această largă arie de aplicabilitate a metodei scalării se explică prin aceea că este singura metodă care permite o măsurare, pe un anumit continuum, a intensităţii pe care fenomenul politic investigat o exprimă în raport cu o anumită caracteristică.

2.2.7. Analiza

Analiza este absolut indispensabilă în orice investigaţie ştiinţifică deoarece, fără ea, cercetarea nu se poate pronunţa asupra fenomenului studiat, nu poate ajunge la nici o constatare, la nici o concluzie, la nici o predicţie, eşuând în factologie, descriptivism. Analiza politică se face cu ajutorul unei varietăţi de tehnici, de la procedee statistice până la tehnici matematice sofisticate. Ea se concentrează, de regulă, pe relaţii, cauze, tendinţe, precum şi pe consecinţele acţiunilor şi evenimentelor politice.

2.2.8. Studiul de caz

Metoda studiului de caz are ca scop dezvăluirea unor informaţii detaliate privitoare la un eveniment sau la un fenomen politic specific. Studiul de caz se ocupă de un singur caz sau de un singur eveniment, spre deosebire de studiile comparative sau de eşantionarea multor cazuri printr-o formă de cercetare-observaţie. De regulă, cercetătorul unui caz nu respectă rigid canoanele metodei ştiinţifice. Mai degrabă, eficacitatea unui studiu de caz depinde de concreteţea ancorajului în factual şi de imaginaţia cercetătorului, de caracterul judicios al subiectului de investigat faţă de înţelegerea dorită, precum şi de seriozitatea şi de obiectivitatea cu care este condus studiul.

Aşa cum este folosit în mod uzual în ştiinţa politică, studiul de caz este o versiune a abordării istorice aplicate lumii contemporane. Cu toate acestea, studiile de caz pot fi folosite pentru a genera ipoteze şi pentru a verifica ipoteze aplicabile unui singur eveniment. Exemple de studii de caz pot fi: analizarea unei anumite dispute internaţionale, trecerea unui proiect prin corpul legiuitor pentru a deveni lege sau observarea vieţii politice într-o colectivitate, etc. “În fiecare caz, cercetătorul trebuie să stabilească dacă scopul cercetării este mai bine servit de aplicarea unui studiu de caz sau de studierea unui eşantion mai amplu. Mult folosită de analiştii politici de mulţi ani, abordarea prin studiul de caz a fost tot mai mult completată cu studii mai ample şi mai sistematice ce caută să înţeleagă şi să explice modelele generale ale comportamentului politic”5.

 

2.3. Metodologii moderne

2.3.1. Analiza sistemică

Dintre metodologiile moderne, analiza sistemică, împrumutată din cibernetică, este una dintre cele mai prodigioase, aplicată cu succes în analiza sistemului politic, contribuţia esenţială în această privinţă aparţinându-i lui David Easton6.

Pornind de la noţiunea de sistem, conceput ca un ansamblu de elemente aflate în interrelaţii structurale, analiza sistemică defineşte sistemul politic ca un ansamblu de interacţiuni politice ce se manifestă în cadrul unui sistem social dat, cu care întreţine raporturi complexe.

În termenii analizei sistemice, ansamblul social, cu cele două componente de bază – societatea şi contextul internaţional – reprezintă mediul care înconjoară sistemul politic şi cu care acesta din urmă se află în reţea complexă de interacţiuni permanente.

Dinspre mediu, sistemul politic primeşte un flux de “impulsuri”, constând în evenimente, influenţe, cerinţe, necesităţi – formulate de indivizi sau filtrate şi coordonate de partide, grupuri de interese, mişcări politice, organe informaţionale, etc. Ansamblul acestor cerinţe, “impulsuri” ale mediului, cărora sistemul politic trebuie să le dea curs, să le găsească o soluţionare, sunt desemnate prin termenul de input-uri (intrări) şi reprezintă condiţiile în care componentele sistemului politic şi sistemul politic însuşi trebuie să acţioneze. “Intrările”, “impulsurile” sunt captate şi asimilate de sistemul politic, prelucrate şi traduse în rezolvări denumite output-uri, (ieşiri), care sunt fie decizii, pentru executarea cărora intervine forţa legii, fie acţiuni politice, materializate în politici concrete în diferite domenii, care nu au neapărat un caracter constrângător, dar care afectează nemijlocit factorii vizaţi.

Pe circuitul “intrări” (input) – “ieşiri” (output) este posibilă o acumulare cantitativă sau calitativă de numeroase cerinţe – simple sau complexe, adesea contradictorii – care duc la supraîncărcarea, la “stresul” sistemului. Orice sistem politic trebuie să aibă, însă, capacitatea, supleţea de a suporta o anumită supraîncărcare prin mai multe modalităţi: satisfăcând cerinţele în corelaţie cu resursele, ţinând seama că acestea nu sunt nelimitate; făcând efortul de adaptare printr-o modificare internă, în acord cu situaţia creată.

Supraîncărcarea, “stresul” ridică problema reglării fluxului de cerinţe şi a mecanismelor de transformare a nevoilor sociale în exigenţe politice, reglare care, poate fi de două feluri: 

- reglare structurală, care răspunde la întrebarea: “Cine poate converti o nevoie în exigenţe, în obiective politice?”.

- reglare culturală, care răspunde la întrebarea: “Ce nevoie poate fi convertită în cerinţe politice?”.

La întrebarea “cine?”, răspunsul este: componentele sistemului politic, dar şi sindicatele, patronatul, asociaţii diverse, grupuri de presiune – private sau publice, naţionale sau străine –, ce caută să influenţeze viaţa politică. Aceştia sunt, deci, factorii care pot şi trebuie să pună în faţa sistemului politic nevoile oamenilor şi ale societăţii. 

La întrebarea “ce?”, răspunsul îl dă sistemul politic care trebuie să aibă capacitatea de a trata selectiv solicitările din mediu, adică de a admite şi de a soluţiona unele dintre aceste solicitări şi de a le respinge pe acelea care sunt de natură să aducă atingere valorilor fundamentale ale sistemului însuşi.

În legătură cu acest aspect, D. Easton atrage atenţia asupra a două probleme:

a. sistemul politic nu trebuie considerat ca “o sticlă neagră”, ignorându-se ceea ce se petrece în interiorul acestei sticle;

b. sistemul politic supravieţuieşte în măsura în care are abilitatea de a răspunde impulsurilor venite dinspre mediu, de a se adapta condiţiilor sub impactul cărora el se află.

Acest circuit “ieşiri” – mediu, respectiv impactul “producţiei sistemului” asupra mediului său, este desemnat prin termenul cibernetic feed-back sau “buclă de reacţie”, ori “retroversiune”. Rezultă clar, după cum şi David Easton subliniază, că în raportul sistem-mediu, mediul nu trebuie înţeles numai ca o simplă sursă de cerinţe, ci şi ca o “retortă” în care se restructurează, se aşează şi se reaşează ansamblul cerinţelor, nevoilor, aspiraţiilor membrilor unei societăţi date, iar sistemul nu trebuie privit numai ca un receptacol pasiv al solicitărilor venite din mediu, ci ca unul dintre factorii fundamentali, care, prin “producţia” sa, are impact asupra mediului, determinând în interiorul lui schimbări şi modificări structurale.

Pe baza tuturor acestor noţiuni şi elemente definitorii, David Easton a propus următoarea schemă sugestivă a sistemului politic7:

 

 

 

 

Deşi a fost analizată foarte critic şi i s-au relevat limitele pe care, realmente, le are, trebuie subliniat că analiza sistemică, în afară de un mod foarte sugestiv de a înţelege legătura organică dintre sistemul politic şi societatea care-l înglobează, inclusiv mediul internaţional, - de unde şi deosebita ei forţă euristică –, are meritul de a fi relevat cel puţin următoarele aspecte esenţiale:

- atenţia acordată percepţiei de către «actori», autorităţi şi instanţe de decizie a «semnalelor» emise de către mediu a pus problema receptivităţii autorităţilor politice faţă de cerinţele exprimate sau faţă de manifestările de eroziune ale susţinerilor sistemului;

- deciziile politice (output) nu sunt raportate la o voinţă prezumată a unui grup nediferenţiat de decidenţi vorbind o singură limbă, ci concepute ca rezultat al multiplelor conflicte între conducători şi interese contradictorii;

- activitatea politică nu poate fi înţeleasă decât ca inserată într-un ansamblu de activităţi sociale”8.

2.3.2. Analiza funcţională

Analiza funcţională a fost fundamentată în sociologia politică de Gabriel Almond9 şi foloseşte drept concept fundamental pe cel de funcţie, care desemnează ansamblul activităţilor, acţiunilor şi proceselor vitale ale sistemului politic ce asigură menţinerea, funcţionarea lui şi-i conferă capacitatea de a interacţiona cu mediul, de a da răspuns solicitărilor acestuia, prin acest răspuns influenţându-l. Ceea ce în abordarea sistemică s-a numit “producţia sistemului”, în analiza funcţională este rezultatul funcţiilor sistemului politic. Gabriel Almond împarte aceste funcţii în trei categorii:

- funcţii ale capacităţii sistemului, care vizează raporturile între sistemul politic şi mediul său, punând in actu capacitatea sistemului politic de a regla activitatea socială, de a distribui bogăţia şi resursele între membrii săi. După Almond, aceasta presupune: capacitatea de extracţie, însemnând capacitatea sistemului politic de a mobiliza în profitul său resursele materiale şi umane din mediul său intrasocial şi internaţional, fiind conştient de cantitatea şi calitatea resurselor prelevate, de costurile prelevărilor şi de măsura în care acestea afectează susţinerea sa politică, precum şi mijloacele de extracţie (persuasiunea, constrângerea etc.); capacitatea de reglare, care vizează controlul asupra indivizilor şi grupurilor, ce persoane sau grupuri sunt supuse acestui control, ce sectoare ale vieţii individuale şi de grup sunt controlate, care sunt frecvenţa şi intensitatea intervenţiei autorităţilor abilitate să exercite controlul etc.; capacitatea de distribuţie se referă la alocarea de către sistemul politic a bunurilor, serviciilor, onorurilor, etc. pentru indivizi şi grupuri sociale; capacitatea reactivă este capacitatea de a da răspuns, ea fiind expresia sensibilităţii sistemului politic la cerinţele care îi sunt adresate. Această sensibilitate depinde de: factori structurali (grupurile abilitate să exprime aceste cerinţe, mijloacele de comunicare şi procedurile de tratare a respectivelor cerinţe), în această sferă intrând birocraţia modernă, corpul legislativ, sistemul administrativ; factori culturali; voinţa clasei care deţine puterea, faptul dacă aceasta este interesată să dezvolte această capacitate reactivă a sistemului sau s-o frâneze;

- funcţiile de conversiune politică constau în mecanismele de transformare a “intrărilor” (input) în “ieşiri” (output), de conversiune a “alimentării” sistemului în “producţia” sistemului. Ele sunt funcţii de input şi output, în componenţa cărora intră funcţiile guvernamentale, ale executivului; funcţiile legislativului; funcţiile judiciare şi funcţiile comunicării publice;

- funcţiile de menţinere şi adaptare a sistemului au rolul hotărâtor în supravieţuirea şi rezistenţa sistemului politic. Supus erodării, uzurii, sistemul politic necesită întreţinere, înlocuirea elementelor “care dau semne de oboseală”, înlăturarea disfuncţiilor, crearea de noi roluri politice sau schimbarea conţinutului celor existente, dar mai ales reînnoirea structurilor sale. Toate acestea exprimă adaptarea structurală a sistemului politic, proces complex care are ca etapă superioară dezvoltarea politică. Este vorba deci, nu de o simplă adaptare a sistemului politic, ci de o dezvoltare, adică de o transformare a lui calitativă.

În comparaţie cu analiza sistemică, analiza funcţională prezintă câteva avantaje:

- priveşte sistemul politic în evoluţie, în transformare, într-un continuu proces de optimizare;

- înţelege sistemul politic în relaţie organică cu societatea globală, care nu este concepută ca un ansamblu nediferenţiat, compus din elemente eterogene, ci ca o totalitate integrată din care sistemul politic este numai un element;

- consideră dezvoltarea politică articulată cu dezvoltarea socială, iar rolurile politice subordonate valorilor sociale generale.

 

3. Încheiere

 

Politica reprezintă un aspect inevitabil al convieţuirii sociale. Ea rezultă din imperativele reciproce pe care oamenii le proiectează unul asupra celuilalt şi din eforturile implicite pentru rezolvarea unor imperative conflictuale, pentru distribuirea cu autoritate a valorilor, disponibile în cantităţi nu foarte mari şi pentru conducerea societăţii spre realizarea unor ţeluri comune. Ca termen descriptiv, “politica” este în continuare o noţiune proprie ansamblului activităţilor umane şi fenomenelor care îi preocupă pe analiştii politici.

Generic vorbind, comportamentul politic este subiectul ştiinţei politice. Chiar şi instituţiile politice pot fi considerate, pur şi simplu, drept un comportament modelat. Ca abordare în studiile politice, preocuparea pentru studierea fenomenelor politice, a comportamentului indivizilor şi grupurilor a adăugat o importantă dimensiune ştiinţei politice, promovând o perspectivă care a invadat toate arealele domeniului. De asemenea, a încurajat adoptarea unor tehnici cantitative şi a stimulat folosirea metodelor ştiinţifice asociate investigaţiei ştiinţifice şi rigorii analitice.

“Politica în ţara minunilor” (1979), este “maliţiosul” şi, totodată, amuzantul titlu al unei cărţi a marelui jurist Georges Burdeau. Poate apărea surprinzător, ba chiar neconvenabil să consideri politica drept o lume magică. Demersul se situează, într-adevăr, spre celălalt capăt al unei reprezentări dominante, fondate pe raţiune. Ar trebui oare, din teama de a “contraria democraţia”, continuată “ascunderea” caracterului straniu al unui univers politic sau statuat faptul că ideea pe care ne-o facem despre lucruri contează adesea mai mult decât realitatea lor? 

